CELEX: 32022D0900
Language: sl
Date: 2022-06-08 00:00:00
Title: Izvedbeni sklep Komisije (EU) 2022/900 z dne 8. junija 2022 o spremembi Izvedbenega sklepa (EU) 2015/2039 glede razvoja regulativnega okvira Južne Afrike za centralne nasprotne stranke (Besedilo velja za EGP)

9.6.2022   
               
               
                  SL
               
               
                  Uradni list Evropske unije
               
               
                  L 156/57
               
            
         IZVEDBENI SKLEP KOMISIJE (EU) 2022/900
         z dne 8. junija 2022
         o spremembi Izvedbenega sklepa (EU) 2015/2039 glede razvoja regulativnega okvira Južne Afrike za centralne nasprotne stranke
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
         ob upoštevanju naslednjega:
         
                     (1)
                  
                  
                     V Izvedbenem sklepu Komisije (EU) 2015/2039 (2), ki je bil sprejet 13. novembra 2015, je bilo odločeno, da se za namene člena 25 Uredbe (EU) št. 648/2012 pravne in nadzorne ureditve Južne Afrike, ki jih sestavlja zakon o finančnih trgih, tj. zakon št. 19 iz leta 2012, in ki se uporabljajo za klirinške družbe z licenco, ki jim je bilo v Južni Afriki izdano dovoljenje, štejejo za enakovredne zahtevam iz Uredbe (EU) št. 648/2012.
                  
               
                     (2)
                  
                  
                     Vendar se je od 13. novembra 2015 regulativni okvir Južne Afrike za centralne nasprotne stranke (v nadaljnjem besedilu: CNS) razvil, saj so začeli veljati zakon o predpisih finančnega sektorja, tj. zakon št. 9 iz leta 2017 (3), s katerim je bil spremenjen zakon o finančnih trgih, in razglasitev uredb na podlagi zakona o finančnih trgih iz leta 2018 (4). Zato je treba oceniti enakovrednost navedenega spremenjenega južnoafriškega regulativnega okvira.
                  
               
                     (3)
                  
                  
                     Ocena enakovrednosti spremenjenega južnoafriškega regulativnega okvira ne bi smela temeljiti le na teoretični primerjalni analizi pravno zavezujočih zahtev, ki se uporabljajo za CNS z dovoljenjem v Južni Afriki, ampak tudi na oceni učinkov teh zahtev. Z navedeno oceno bi bilo treba preveriti primernost teh zahtev za zmanjšanje tveganj, ki so jim lahko izpostavljeni klirinški člani in mesta trgovanja s sedežem v Uniji, ob upoštevanju velikosti finančnih trgov, na katerih delujejo CNS z dovoljenjem v Južni Afriki. Za CNS, ki opravljajo svoje dejavnosti na večjih finančnih trgih, kjer je stopnja tveganja sama po sebi večja kot za CNS, ki opravljajo svoje dejavnosti na manjših finančnih trgih, so potrebne strožje zahteve za zmanjševanje tveganja.
                  
               
                     (4)
                  
                  
                     V členu 25(6), točke (a), (b) in (c), Uredbe (EU) št. 648/2012, so navedeni trije pogoji, ki morajo biti izpolnjeni, da se ugotovi, da so pravne in nadzorne ureditve v tretji državi v zvezi s CNS z dovoljenjem v tej tretji državi enakovredne tistim, določenim v navedeni uredbi.
                  
               
                     (5)
                  
                  
                     V skladu s členom 25(6), točka (a), Uredbe (EU) št. 648/2012 morajo CNS z dovoljenjem v tretji državi izpolnjevati pravno zavezujoče zahteve, ki so enakovredne zahtevam iz naslova IV navedene uredbe.
                  
               
                     (6)
                  
                  
                     V Izvedbenem sklepu (EU) 2015/2039 so se pravno zavezujoče zahteve za CNS z dovoljenjem v Južni Afriki štele za enakovredne zahtevam iz naslova IV navedene uredbe. Spremenjeni južnoafriški regulativni okvir za CNS z dovoljenjem v Južni Afriki ohranja oceno skladnosti klirinških družb in centralnih nasprotnih strank z licenco z načeli za infrastrukture finančnih trgov, ki sta jih aprila 2012 izdala Odbor za plačila in tržno infrastrukturo ter Mednarodno združenje nadzornikov trga vrednostnih papirjev (5).
                  
               
                     (7)
                  
                  
                     Pravno zavezujoče zahteve za CNS in klirinške družbe z dovoljenjem v Južni Afriki trenutno sestavljajo zakon o finančnih trgih, kakor je bil spremenjen z zakonom o predpisih finančnega sektorja, in uredbe na podlagi zakona o finančnih trgih iz leta 2018. Ta pravni okvir dopolnjuje sklop standardov o poslovnem ravnanju, ki jih je izdal organ za nadzor finančnega sektorja (FSCA). Spremenjeni zakon o finančnih trgih in uredbe na podlagi zakona o finančnih trgih iz leta 2018 določajo dodatne naloge in zahteve, ki jih morajo izpolnjevati klirinške družbe in centralne nasprotne stranke z dovoljenjem v Južni Afriki. Poleg tega bonitetni organ in organ za nadzor finančnega sektorja v skladu s spremenjenim zakonom o finančnih trgih prevzameta vlogo „registratorja za storitve“ in skupaj podeljujeta dovoljenja za poslovanje v Južni Afriki kot neodvisna klirinška družba z licenco ali centralna nasprotna stranka z licenco, če vložnik izpolnjuje navedene zahteve in prispeva k doseganju ciljev, določenih v zakonu o finančnih trgih, vključno z zmanjševanjem sistemskega tveganja.
                  
               
                     (8)
                  
                  
                     Skupna vrednost poslov z izvedenimi finančnimi instrumenti, obračunanih v Južni Afriki, še vedno predstavlja manj kot 1 % skupne vrednosti poslov z izvedenimi finančnimi instrumenti, obračunanih v Uniji. Zato so klirinški člani in mesta trgovanja s sedežem v Uniji s sodelovanjem v južnoafriških klirinških družbah ali centralnih nasprotnih strankah z licenco izpostavljeni precej manjšim tveganjem kot s sodelovanjem v CNS z dovoljenjem v Uniji.
                  
               
                     (9)
                  
                  
                     Komisija meni, da pravne in nadzorne ureditve Južne Afrike zagotavljajo, da CNS z dovoljenjem, ki sta ga skupno izdala bonitetni organ in organ za nadzor finančnega sektorja, izpolnjujejo pravno zavezujoče zahteve, ki so enakovredne zahtevam iz naslova IV Uredbe (EU) št. 648/2012.
                  
               
                     (10)
                  
                  
                     V skladu s členom 25(6), točka (b), Uredbe (EU) št. 648/2012 mora pravna in nadzorna ureditev v zvezi s CNS, ki jim je bilo izdano dovoljenje v tretji državi, zagotavljati tudi, da so te CNS predmet stalnega učinkovitega nadzora in izvrševanja. Prilagojeni pravni okvir za CNS in klirinške družbe v Južni Afriki bonitetnemu organu in organu za nadzor finančnega sektorja zagotavlja celovit sklop pooblastil za nadzor, spremljanje in preiskovanje klirinških družb in centralnih nasprotnih strank, ki imajo dovoljenje za poslovanje v Južni Afriki. Bonitetni organ in organ za nadzor finančnega sektorja vsako leto ocenita, ali klirinške družbe z licenco in centralne nasprotne stranke z licenco spoštujejo zakon o finančnih trgih ter svoja notranja pravila in postopke. Pooblaščena sta, da odvzameta ali začasno odvzameta dovoljenje neodvisni klirinški družbi z licenco ali centralni nasprotni stranki z licenco, če ta ne ravna v skladu z zakonom o finančnih trgih ali uredbami na podlagi zakona o finančnih trgih iz leta 2018 ali sekundarne zakonodaje, kot so zahteve iz standardov o poslovnem ravnanju. Bonitetni organ in organ za nadzor finančnega sektorja sta pooblaščena tudi, da od klirinških družb z licenco in centralnih nasprotnih strank z licenco zahtevata informacije ali dokumente ter izvajata inšpekcijske preglede na kraju samem. Nadzorni organi izvajajo tudi letni nadzorni program za CNS, ki vključuje preglede, analize in ocene tveganja. Bonitetni organ spremlja in ocenjuje kapitalsko ustreznost in prakse upravljanja kapitala CNS.
                  
               
                     (11)
                  
                  
                     Komisija meni, da pravne in nadzorne ureditve v zvezi s CNS z dovoljenjem, ki sta ga izdala bonitetni organ in organ za nadzor finančnega sektorja, omogočajo učinkovit stalen nadzor in izvrševanje.
                  
               
                     (12)
                  
                  
                     V skladu s členom 25(6), točka (c), Uredbe (EU) št. 648/2012 mora pravni okvir tretje države zagotoviti učinkovit enakovreden sistem za priznavanje CNS, ki so dobile dovoljenje v skladu s pravno ureditvijo tretje države (v nadaljnjem besedilu: CNS iz tretje države).
                  
               
                     (13)
                  
                  
                     Spremenjeni zakon o finančnih trgih določa pogoje za priznavanje enakovrednosti tujih jurisdikcij. Organ za nadzor finančnega sektorja lahko skupaj z Južnoafriško centralno banko in bonitetnim organom določi, da je regulativni okvir določene tuje države enakovreden regulativnemu okviru za južnoafriški finančni sektor.
                  
               
                     (14)
                  
                  
                     Komisija meni, da pravni okvir Južne Afrike zagotavlja učinkovit enakovreden sistem za priznavanje CNS iz tretje države.
                  
               
                     (15)
                  
                  
                     Komisija zato meni, da pravne in nadzorne ureditve Južne Afrike, ki se uporabljajo za CNS, izpolnjujejo pogoje iz člena 25(6) Uredbe (EU) št. 648/2012. Zato bi bilo treba te pravne in nadzorne ureditve šteti za enakovredne zahtevam iz navedene uredbe.
                  
               
                     (16)
                  
                  
                     Izvedbeni sklep (EU) 2015/2039 bi bilo treba ustrezno spremeniti.
                  
               
                     (17)
                  
                  
                     Za zagotovitev, da Evropski organ za vrednostne papirje in trge nemudoma kategorizira in prizna CNS s sedežem v Južni Afriki, bi moral ta sklep začeti veljati čim prej.
                  
               
                     (18)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Člen 1 Izvedbenega sklepa (EU) 2015/2039 se nadomesti z naslednjim:
            
               
                  „Člen 1
                  Za namene člena 25(6) Uredbe (EU) št. 648/2012 se pravne in nadzorne ureditve Južne Afrike, ki jih sestavljajo zakon o finančnih trgih, tj. zakon št. 19 iz leta 2012, in uredbe na podlagi zakona o finančnih trgih ter ki se uporabljajo za klirinške družbe z licenco, ki jim je bilo v Južni Afriki izdano dovoljenje, štejejo za enakovredne zahtevam iz Uredbe (EU) št. 648/2012.“
               
            
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 8. junija 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Izvedbeni sklep Komisije (EU) 2015/2039 z dne 13. novembra 2015 o enakovrednosti regulativnega okvira Južne Afrike za centralne nasprotne stranke zahtevam iz Uredbe (EU) št. 648/2012 Evropskega parlamenta in Sveta o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 298, 14.11.2015, str. 29).
         
            (3)  Republika Južna Afrika, zakon št. 9 iz leta 2017: Zakon o predpisih finančnega sektorja, 2017.
         
            (4)  Južnoafriško ministrstvo za finance, NO.R. 98 Zakon o finančnih trgih, 2012:uredbe.
         
            (5)  Odbor za plačilne in poravnalne sisteme / Tehnični odbor Mednarodnega združenja nadzornikov trga vrednostnih papirjev, Načela za infrastrukture finančnih trgov, april 2012, dokumenti CPMI št. 101, Načela za infrastrukture finančnih trgov (bis.org).